  Виталий Пронин Кыӵе воштӥськонъёс возьмало дышетон удысэз? Марлэсь кышкано но марлы шумпотоно? Та но мукетыз сярысь Дышетӥсьёслэн нуналзы азьын кенешиськом дышетонъя но наукая министрен Алексей Мирошниченкоен. Нылпи садъёс йылозы - Президент Владимир Путин улосъёс азе курон пуктӥз: 3-7 аресъем пиналъёс садэ ветлыны кулэ. Кыӵе югдур асьме шаерамы?- Туннэ 3-7 аресъем пиналъёс пӧлын 2 сюрсэз садэ черодзэс витё. Ар пумозь ӝутӥськыны кулэ 7 нылпи сад. Озьы югдур тупатскоз. Вань тэшкылиосты санэ басьтоно ке, туннэ путёвка возьмало 40 сюрслэсь трос нылпиос. Сад пуктон капчиен уг сётӥськы. Соин ик дыр вуэмын мукет амалъёсты но утчаны. 1990-тӥ аръёсы, нылпиос ӧжыт шуыса, садъёсты пӧртэм учреждениослы сётъязы. Туннэ ужпум пуктэмын соосты выльысь покчиослы берыктыны. Тупатъян-выльдон дунтэмгес но усёз, ӝоггес но лэсьтӥськоз, воксё выльзэ садэз ӝутон сярысь. Ижын гинэ сыӵе талам садъёс ог 30. Туннэ шаермы 7-зэ сыӵе садэз берыктыны дась. Муниципал кылдытэтъёс асьсэос вазисько министерствое: учке, куронъёслы тупа-а соиз я таиз юрт. Со ласянь Сарапулысь, Ижысь, Глазовысь кивалтӥсьёс югдурез умой валало. Сад пуктон капчиен уг сётӥськы. Соин ик дыр вуэмын мукет амалъёсты но утчаны.Та сяна, частной нылпи садъёслы уксёен юрттон сярысь малпаськиськомы. Кыко арня талэсь азьло Правительство сыӵе постановление кутӥз ни. Зэм, юрттэт сётӥськоз пиналъёсты визьноданэн вырисьёслы гинэ. Али тросэз садъёс пиналъёсты сюдо-кӧлто гинэ. Ижын частной садъёс 50-лэсь уно. Отын дышетон но радъяськиз ке, соос но муниципал садъёслэсь уз висъяське. Нош юрттэт кун ласянь вуиз ке, анай-атайёс ичигес тыриськозы.Пичи школалэн адӟонэз - 2025-тӥ арозь вань нылпиос школаын нырысетӥ сменаын дышетскыны кулэ.- Туннэ асьмелэн 2 сменаен 28 процентаз школаосын дышето, со ог 40 сюрс пинал. Кезын 3 сменаен дышетскисьёс но вань. 2018-тӥ арозь сыӵеос воксё но луыны кулэ ӧвӧл ни. Та куронэз быдэстон понна вуоно арысен школаос пуктонъя выль программа ужаны кутске. Матысь 10 ар ӵоже 100-лэсь трос выль школа пуктӥськоз. 6-ез вуоно арын ик ӝутӥськоз: 3-ез Ижын, быдэн 1-ен Алнашын, Кезын но Сьӧлталан. Ваньмыз та юрттоз дышетсконэз, нылпиослэсь ваньмон дырзэс рос-прос радъяны, соосты пӧртэм кружокъёсы но секциосы кыскыны. Зэм, али кружокъёс но ужало, продлёнка но вань, но соос дышетон программаен огвыллем луо. Дыр вуэмын пиналъёсын ужан амалъёсты воштыны.Туэ 5-тӥ классъёс выль кун стандартъёсъя дышетскыны кутскизы: пинал ачиз малпаськыны, утчаськыны кулэ - визьнодась нокинлы но номыре но кушаса уз сёты ни. Но со понна дышетӥсьёслы но мукет сямен малпаськыны кутсконо. Татын туж трос юанъёс кылдо. Соин ик валтӥсь интыын - методической пособиосын юрттэт сётон. Семинаръёс радъялляломы. Кылдытӥськом Интернет вотэс пыр пӧртэм сообществоос. Дышетӥсьёс ог-огенызы кенешыны мед быгатозы, ог-огзылэсь ужамзэс мед адӟозы. Модельной документъёс-шаблонъёс кылдытомы. Дышетӥсь ачиз йырзэ тӥяса медаз пукы. Соку бумага ужез но ичигес кылёз, нылпиослы тросгес дырзэ висъялоз. 40 школаос пӧлысь кык куиньмос люкетсэ пытсано шуыса огкылэ вуимы.- Мар вите пичи школаосты?- Туэ министерствое ог 40 школаез пытсан сярысь курон вуэмын вал. Но министерство пытсаны соосты уг быгаты, со ас малпанзэ гинэ вераны быгатэ, югдурзэс эскерыса. Туж начар школаос вань. Соин ик 40 школаос пӧлысь кык куиньмос люкетсэ пытсано шуыса огкылэ вуимы. Куд-огзэ нылпи садэн огазеятэк уз луы. Кылсярысь, Дэбес ёросын 140 интылы чаклам школа вань, нош отын 30 пинал сяна уг дышетскы. Артэ - куашкан калэ вуэм сад. Соосты одӥг липет улэ пыртыса, ваньмызлы капчигес но шунытгес луоз, малпаськомы.10 ар ӵоже ни школаосы пиналъёсты автобус нуллэ. Озьы бере, пичи школаосты пытсано шуыса вераськисез трос. Но школа быре ке, гурт но быре. Соин ик пичи школаосты утён вылысь уксё висъяно. Кунгож сьӧрын, школа автобуссы вань ке но, Интернет вотэс пыр но, дистанционной амалэн, дышетско. Кылсярысь, Австралиын фермаоссы ог-огзылэсь кыдёкын бере, кусып возё вотэс пыр, ӝыны арлы огпол гинэ вань дышетскисьёс ӵош люкаськыло. Ми но тазьы ужамы ке? Куддыръя уго кӧня ке иськемлы палэнэ 2-3 пиналэз нуллэ автобус. Но одно ик кулэ меда соосты нуллыны? Оло, кыӵе ке юртэ пуктод, бордазы кинэ ке юнматод но соосты Интернет пыр дышетод? Доразы арняяз огпол дышетӥсь вуылысалыз.Ма сюлэм вылын - Куд-ог школаос кенерамын ӧвӧл. Унояз охранниксы но пересь...- Кенераськон шоры кин кызьы учке. Дуно усе, шуо. Али солэсь но секытгес ужпум вань: шаерысьтымы 28 процентаз гинэ школаосын видеокамераос пуктэмын. 2017-тӥ арозь вань школаосыз камера пыр эскерыны кутсконо шуыса курон пуктӥз Удмуртилэн Тӧроез Александр Соловьёв. Охранникъёс ласянь юан но йырез висьытэ. 30 процентаз гинэ школаосын соос вань. Мукетъёсаз вахта кылдытэмын я сторож юнматэмын. Кыӵе утись вахтёрлэсь? Туннэ тревожной кнопкаоссы гинэ но школаосын ӧвӧл. Кулэ дыръяз сое зӥбод но, югдурез утисьёс вуозы, юрттозы. Камбарка ёросысь 26 школаын сыӵе кнопказы ӧвӧл. Дуно усе шат со? Вуж сотовой телефон но яралоз, сое возён понна 1 но ӝыны сюрс манет толэзяз тырод. Но со понна юрттэт котьку ки улад. Уксё ум тырмытӥське, шуо школаос. Но нылпиос вылын шыръяно ӧвӧл! А. Мирошничненко: "Мынэсьтым кышкано ӧвӧл, мон лек кивалтӥсь ӧвӧл".- Огпол верамды вань: котькуд школаез чакласа возиськоды, со понна нимысьтыз адямиос но юнматэмын...- Мынэсьтым кышкано ӧвӧл, мон лек кивалтӥсь ӧвӧл. Дышетон удысын кышкатыса кыдёке уд вуы. Дышетӥсьёс, директоръёс, лыдъясько, визьмоесь но валасесь. Визьнодасьёслэн шоро-куспо арлыдзы 47 арес. Но соосты чаклатэк уг луы. Одно учкиськомы уждун тыронэз. Жаляса верано, дышетӥсьёслы гинэ куддыр уждун уг кошкы, мукет персоналэз но «яратӥсьёс» шедё. Учкиськомы, кызьы пиналъёс ЕГЭ сёто. Солэсь дышетскисьёслы но, визьнодасьёслы но кышкано ӧвӧл. Куд-ог дышетӥсьёс 9-тӥ класс бере нылпиосты училищеосы кошкыны куро. ЕГЭ-ын урод баллъёссы школа вылын шӧдӥськозы, шуо. Тазьы малпан умойтэм. ЕГЭ-лэн баллъёсызъя дышетӥсьлэсь премизэ ум кулэстӥське ук, экзаменэз учкиськомы со муген гинэ: кыӵе школалэсь дышетонъя методиказэ умоятоно, оло, дышетӥсьсэс курсъёсы келяно. Собере, али 9-тӥ классэз йылпумъяку но, 4 предметъя ЕГЭ сётоно ни.- Троссэ сюлмаськытэ учебникъёслэн тырмымтэзы.- Арня вискын ортчиз Кун Кенешлэн сессиез. Отын депутатъёс юнматӥзы, Дышетонъя но наукая министерстволы ватсаса 29 миллион манет сётоно шуыса. Со, кылсярысь, юрттоз 5-тӥ классын дышетскисьёслы ваньзылы учебник басьтыны. Туннэ 84 процентэз гинэ книгаосын дышетске ай. Матысь дыре учебникъёс котькудӥз дӥне вуозы.Сюлэм вылам улэ удмурт кылъя учебникъёс сярысь сюлмаськон но. Асьме авторъёсмы соосты дасязы. Но туннэ соос учебник уг нимасько - пособие гинэ, малы ке шуоно федерал статуссы ӧвӧл. Куронъёс воштӥсько уго. Но матысь дыре сыӵе статус сётыны тыршом. «Удмуртия» издательстволы учебникъёс поттыны лицензия басьтыны, экспертизаез ортчыны 8 миллион манет висъяськоз. Учебникъёс одно кулэ. Удмурт Республикалэн удмурт кылын учебникъёсыз медаз луэ ай - возьыт! Мон ачим Киргизиысь вуэмын. Мынам аслам но бӧлякъёсы пӧртэм выжыысь потэмын. Соин ик валче улон мон понна котьку нырысетӥ интыын вал. Лыдъясько: выжы калыкъёслэсь культуразэс валан, гажан пичи дырысен пыӵаны кулэ. Сое урок чотын гинэ лэсьтоно ӧвӧл.- Ас вакытаз кадръёсын резерве сюрон вылысь «Усьтэм Правительство» ӵошатскон ялӥзы. Тӥ но отчы пыриськиды, министре ӵектӥськиды...- Пичи дыръям воксё уг поты вал дышетӥсь луэме. Вань матысь ӵыжы-выжыосы визьнодасьёс уго. Но озьы пӧрмиз: Киргизиысь кун университетэз йылпумъяй, физикалы дышетӥсь луыса школае вуи. Глазовысь пединститутын ассистентысен ректорозь будӥ, оглом институтлы 25 арме сётӥ. Куддыр али но отчы сюлэмы берен кыске на... Туннэ валтӥсь малпанэ: дышетон удыс ассэ ачиз валтыны, азинтыны быгатӥсь система мед луоз. Солы люкетыны уг яра, юрттоно гинэ. Дышетӥсьёсты дунъяно, соосты отчётъёсын шузимытоно ӧвӧл. Но соос но асьсэды возьматыны кулэ, асьсэлэсь правооссэс мед утёзы, асьсэ ужпумъёссэс асьсэ кужымен кытӥ-отӥ сэрттыны мед быгатозы. Ог-огенызы керетытэк, ог-огзэс валаса, ужазы ке, котькинлы каньылгес луоз. Мынам ужпуме - юрттон.Елена Сараматова Теги: АМирошниченко дышетон Школа  